Працуючы ў іншых раёнах, Максім Міхайлавіч ніколі не забываў аб сваім родным – Ушацкім. З гэтым блізкім сэр­цу месцам былі звязаны прыемныя ўспаміны дзяцінства і юнацтва, тут жылі і працавалі блізкія людзі, і менавіта на карысць малой радзімы, сваіх землякоў ён заўсёды марыў аддаваць свае сілы і ўменні. Адметна, што і сваю будучую жонку Максім Падворны таксама сустрэў ва Ушачах: пасля заканчэння Наваполацкага музычнага вучылішча Алену накіравалі па размеркаванні ў дзіцячую школу мастацтваў. Натуральна, што атрымаўшы прапанову ўзначаліць пракуратуру Ушацкага раёна, Максім Міхайлавіч ні хвіліны не вагаўся.